ເຮືອບິນຕົກທີ່ໄນຈີເຣຍ 153 ຄົນ ເສຍຊີວິດ (ສະໄລດ໌)
ໄນຈີເຣຍເລີ່ມທໍາການໄວ້ອາໄລ​ເປັນ​ເວລາ 3 ມື້ ຫຼັງຈາກ ອຸບັດຕິເຫດເຮືອບິນຕົກທີ່ Lagos ໃນວັນອາທິດວານນີ້ ຍັງຜົນໃຫ້ 153 ຄົນ ໃນເຮືອບິນ ເສຍຊີວິດ.
ໄນຈີເຣຍໄດ້ເລີ່ມທໍາການໄວ້ອາໄລເປັນເວລາ 3 ມື້ ໃນວັນຈັນມື້ນີ້ ຫຼັງຈາກທີ່ເຮືອບິນລໍານຶ່ງ ໄດ້ເກີດອຸບປະຕິເຫດຕົກ ທີ່ Lagos ໃນວັນອາທິດວານນີ້ ຍັງຜົນ SHທັງໝົດ 153 ຄົນໃນ ຖ້ຽວບິນນັ້ນ ເສຍຊີວິດ ຊາກເຜົາໄໝ້ຂອງເຮືອບິນໂດຍສານລໍານັ້ນ ຍັງມີຄວັນກຸ້ມອອກມາຢູ່ໃນວັນຈັນມື້ນີ້ ໃນຂະນະ ທີ່ພວກພະນັກງານກູ້ໄພສຸກເສີນຍົກຍ້າຍຊາກສົບຂອງຜູ້ເສຍຊີວິດ ແລະເສດສິ່ງຕ່າງໆ ອອກ ຈາກບ່ອນເຮືອບິນຕົກໃສ່ ໃນຄຸ້ມຢູ່ອາໄສຂອງປະຊາຊົນ ໃນນະຄອນເລກົສ ເມືອງໃຫຍ່ສຸດ ຂອງໄນຈີເຣຍນັ້ນ ປະທານາທີບໍດີ Goodluck Jonathan ໄດ້ສັ່ງໃຫ້ມີການສືບສວນສອບສວນ ກ່ຽວກັບ ຄວາມຫາຍະນະຄັ້ງນີ້ ຈໍານວນຜູ້ທີ່ເສຍຊີວິດຢູ່ພື້ນດິນ ຍ້ອນເຮືອບິນຕົກໃນຄັ້ງນີ້ ຍັງບໍ່ທັນເປັນທີ່ຈະແຈ້ງເທື່ອ ພວກເຈົ້າໜ້າທີ່ການບິນພົນລະເຮືອນຂອງໄນຈີເຣຍ ກ່າວວ່າ ເຮືອບິນຂອງສາຍການບິນ Dana ຖ້ຽວບິນ ຈາກເມືອງຫລວງ Abuja ໄປຍັງ Lagos ໄດ້ຕົກລົງໃສ່ຕຶກອາຄານ 2 ຊັ້ນ ໃນຄຸ້ມບ້ານທີ່ມີຜູ້ຢູ່ອາໄສຢ່າງຫຼວງຫຼາຍ ພາໃຫ້ເກີດໄຟໄໝ້ອາຄານຫລັງອື່ນໆໄປນໍາ ສື່ລາຍງານວ່າ ໄດ້ເກີດຄວາມວຸ້ນວາຍສົນລະວົນຂຶ້ນ ຫຼັງຈາກທີ່ເຮືອບິນຕົກແລ້ວ ພວກ ພະນັກງານຊ່ອຍກູ້ໄພ ໄດ້ປະເຊີນກັບຝູງຊົນກຸ່ມໃຫຍ່ໆແລະພວກທະຫານ ທີ່ບໍ່ໃຫ້ຄວາມ ຮ່ວມມື ຂະນະທີ່ພວກເຂົາເຈົ້າພະຍາຍາມຈະເຂົ້າໄປຊອກຄົ້ນຫາ ພວກທີ່ອາດຈະລອດ ຊີວິດໄດ້ນັ້ນ ເຈົ້າໜ້າທີ່ການບິນກ່າວວ່າ ນັກບິນໄດ້ສົ່ງສັນຍານໄປຍັງຫໍບັງຄັບການບິນ ທີ່ Lagos ແຈ້ງ ສະພາວະສຸກເສີນ ພຽງແຕ່ບໍ່ເທົ່າໃດນາທີ ກ່ອນຕົກລົງນັ້ນ ຈີນກ່າວວ່າ ມີ ຊາວຈີນ 6 ຄົນຢູ່ໃນຖ້ຽວບິນນີ້ ສາຍການບິນ Dana ແມ່ນສາຍການບິນພາຍໃນປະເທດ ທີ່ໃຊ້ເຮືອບິນ Boeing MD-83 ສໍາລັບຖ້ຽວບິນ ທີ່ໃຊ້ເວລາປະມານນຶ່ງຊົ່ວໂມງ ຈາກ Abuja ຫາ Lagos ນັ້ນ